《菌子诗追和杨廷秀韵》
明代·史迁

松花冈头雷雨急，坡陀流膏渍香汁。
新泥日蒸气深入，穿苔破藓钉戢戢。
如盖如芝万玉立，紫黄百余红间十。
燕支微匀滑更湿，倾筐盛之行且拾。
天随杞菊谩苦涩，采归芼之脱巾笠。
桑鹅楮鸡皆不及，嫫姑天花当拱揖。
盐豉作羹炊玉粒，先生饱饭踏晓日，更遣樵青行负笈。

作者简介：元明间镇江府金坛人，字良臣。笃学慎行，明初屡征不起。洪武中辟召为蒲城知县，迁忻州知州，以祀事去官。复知廉州，所至以治称。归田十年，作《老农赋》以自见，又追和元遗山乐府三百篇。有《清吟集》。